Sevjeblomsterfluer

Brachyopa bicolor
 Brachyopa cinerea
 Brachyopa dorsata
 Brachyopa insensilis
 Brachyopa obscura
 Brachyopa panzeri
 Brachyopa pilosa
 Brachyopa scutellaris
 Brachyopa testacea
 Brachyopa vittata

Sevjeblomsterfluer (slekten Brachyopa) er en gruppe av fluer som tilhører familien blomsterfluer (Syrphidae). Slekten omfatter 33 kjente arter, sju av dem forekommer i Norge. Ulikt de fleste andre blomsterfluer er de utpregede skogsinsekter og besøker ikke ofte blomster. Larvene lever i sevje som flyter fra sår på trær.

Utseende 
Små til middelsstore (5-11 mm) blomsterfluer med grå forkropp og gulbrun bakkropp. De er lette å kjenne fra andre blomsterfluer, men kan forveksles med fluer i andre familier, for eksempel møkkfluer Muscidae og sumpfluer Heleomyzidae. Vingenes årenett viser imidlertid tydelig at de er blomsterfluer. Hodet er påfallende lite, ansiktet er framskytende som en snute mellom fasettøynene, tett hvitaktig pudret. Ansiktet har ingen knøl i midten, men munnkanten er noe framskytende. Antennene er nokså korte, mer eller mindre oransje på farge, det tredje leddet rundet. Antennebørsten (arista) sitter oppe på dette leddet nær roten. Ved bestemming av artene er en viktig karakter om denne børsten er hårete eller ikke. Fasettøynene er nakne, hos hannen møtes de vanligvis i midten. Thorax er mer eller mindre grå, gjerne med litt matt, sølvaktig glans, kledt med svært korte, mørke hår. Den har tydelige lengdestriper: et par striper i midten og bredere striper på sidene som er avbrudt midt på. Scutellum og bakkroppen er vanligvis brungule, sjeldnere mørke. Bakkroppen er ganske stor og pæreformet. Beina er brunlige og slanke. Vingene er nær glassklare med et lysbrunt, ikke spesielt markert vingemerke. Svingkøllene er hvitgule.

Levevis 
Larvene utvikler seg i sevje som flyter ut fra skader på løvtrær. Artene ser ikke ut til å være spesielt kresne når det gjelder treslaget, men andre faktorer som fuktighet, eksponering o.l. betyr trolig mer. Tre som er angrepet av løvtredreper (Cossus cossus) ser ut til å være særlig attraktive. Disse fluene besøker ikke ofte blomster. Mange av artene er regnet for å være sjeldne, men dette kan muligens skyldes at de har så ulik biologi fra de fleste andre blomsterfluer og dermed ikke blir fanget opp av vanlige innsamlingsmetoder.

Utbredelse 
Slekten forekommer i den palearktiske sone og Nord-Amerika, dessuten finnes det muligens en art i Sør-Amerika. De fleste artene lever i den palearktiske sone.

Systematisk inndeling med nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Chrysogastrini 
 slekten sevjeblomsterfluer, Brachyopa Meigen, 1822
 tofarget sevjeblomsterflue, Brachyopa bicolor (Fallén, 1817) – spredte funn i Sør-Norge
 arktisk sevjeblomsterflue, Brachyopa cinerea Wahlberg, 1844 – en nordlig art, sjelden, funnet i Oppland og Troms
 bjørkesevjeblomsterflue, Brachyopa dorsata Zetterstedt, 1837 – vanligste art i Norge, finnes over det meste av landet
 Brachyopa insensilis Collin, 1939 – ikke i Norge, finnes i Sør-Sverige
 lys sevjeblomsterflue, Brachyopa obscura Thompson & Torp, 1982 – spredte funn i Sør-Norge
 Brachyopa panzeri Goffe, 1945 – ikke funnet i Norge, finnes i Danmark og det sørligste Sverige
 ospesevjeblomsterflue, Brachyopa pilosa Collin, 1939 – rundt Oslofjorden og på Sør-Vestlandet
 Brachyopa scutellaris Robineau-Desvoidy, 1844 – bare funnet i Danmark i Norden
 gransevjeblomsterflue, Brachyopa testacea (Fallén, 1817) – finnes her og der nord til Nordland, mest i granskog
 stor sevjeblomsterflue, Brachyopa vittata Zetterstedt, 1843 – bare et par funn i Norge, senest ved Oslo i 1985. Trolig svært sjelden.

Litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php  - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website 
 Norsk Entomologisk forening – for deg som vil lære mer om insekter.
 Bildegalleri over nordamerikanske arter

Blomsterfluer
Dyr formelt beskrevet av Johann Wilhelm Meigen